انتم سنسکار (سکھ مت)

انتَم سنسکار (گرمکھی: ਅੰਤਮ ਸੰਸਕਾਰ) سکھ مت میں میت کی آخری رسومات کو کہا جاتا ہے۔ لفظ ”انتَم“ کا مطلب ”آخری“ ہے اور ”سنسکار“ کا مطلب ”رسم“ ہے۔ سکھ آخری رسومات عموماً تین اہم اجزا پر مشتمل ہوتی ہیں: احتراق نعش (ਦਾਹ ਸੰਸਕਾਰ ، داہ سنسکار)، گردوارہ میں مذہبی تقریب اور راکھ کو بکھیرنے کی رسم۔ ان اجزا کی انجام دہی کے وقت اور ترتیب میں خاندان اور علاقے کے لحاظ سے کچھ فرق ہو سکتا ہے۔ برصغیر کی ثقافت میں عمومًا وفات کے ایک یا دو روز کے اندر داہنے سنسکار (احتراق نعش) کیا جاتا ہے البتہ دور دراز سے آنے والے سوگواروں کا انتظار کرنے کے لیے اس میں تاخیر بھی ہو سکتی ہے۔ احتراق نعش کے بعد متوفی آنجہانی کے اہلِ خانہ ایک مذہبی تقریب منعقد کرتے ہیں جس میں گرو گرنتھ صاحب کی تلاوت کی جاتی ہے، جسے ”سہج پاٹھ“ (ਸਹਿਜ ਪਾਠ) کہا جاتا ہے۔

سکھ دھرم میں موت کو فطری عمل اور خدا کی رضا یا حکم سمجھا جاتا ہے۔ ایک سکھ کے نزدیک پیدائش اور موت آپس میں گہرا تعلق رکھتی ہیں کیونکہ یہ انسانی زندگی کے اُس چکر کا حصہ ہیں جسے ”آون٘ جانا“ (آمد و رفت) کہا جاتا ہے اور جسے نجات (ਮੋਖੁ ਦੁਆਰੁ ، مُکھ دُوار) تک رسائی یعنی خدا سے مکمل طور پر ملاقات کے عبوری مرحلے کے طور پر دیکھا جاتا ہے۔ سکھ پُنر جنم پر یقین رکھتے ہیں۔ ان کے عقیدے کے مطابق روح فنا نہیں ہوتی بلکہ موت کے بعد اس کی روانگی کا عمل جاری رہتا ہے جس کا آغاز خدا سے ہوتا ہے پھر وہ مخلوق کی دنیا میں آتی ہے اور آخرکار دوبارہ خدا سے جا ملتی ہے۔ سکھ زندگی میں موت کو یاد رکھتے ہوئے دعاگو، متقی اور دنیوی وابستگیوں سے آزاد رہنے کی کوشش کرتے ہیں تاکہ وہ پیدائش و موت کے چکر سے نجات پا کر خدا سے جا ملیں۔ سکھ جنازوں میں سوگ کی بجائے ضبط و سکون کے ساتھ متوفیٰ آنجہانی کی زندگی کا جشن مناتے ہیں۔

داہ سنسکار سکھ مت میں میت کی خلاصی کا پسندیدہ طریقہ ہے تاہم اگر کسی وجہ سے ایسا ممکن نہ ہو یا میت کی وصیت دفن کی ہو تو تدفین یا سمندر میں جسد کو غرق کرنا بھی قابل قبول سمجھا جاتا ہے۔ متوفیٰ آنجہانی کے لیے یادگار، کتبہ یا مقبرہ وغیرہ کی اجازت نہیں ہوتی کیونکہ سکھ عقیدے میں جسم کو محض ایک خول سمجھا جاتا ہے جبکہ اصل ذات روح ہوتی ہے۔

 حوالہ جات 

زمرہ:تقریبات
زمرہ:سکھ رسومات
زمرہ:موت کی رسومات